Margaret Haig Mackworth, 2il Is-iarlles Rhondda

Roedd Margaret Haig Mackworth, 2il is-iarlles Rhondda (12 Mehefin 1883 – 20 Gorffennaf 1958) yn bendefig, arweinydd yn y byd busnes ac yn actifydd milwriaethus yn achos y Swffragetiaid yng Nghymru ac yn ffigwr arwyddocaol yn hanes ennill y bleidlais i fenywod yn y Deyrnas Unedig.Newport Past Vicountess Rhondda (trawsysgrif o Who's Who in Newport 1920)  Adalwyd 2 Ebrill 2016

Bywyd personol
 Cefndir 
Ganwyd Margaret Haig Thomas yng Bayswater, Llundain yn ferch i David Alfred Thomas, a daeth yn AS Merthyr Tudfil, AS Caerdydd ac Is-iarll Rhondda yn ddiweddarach, a Sybil Haig, swffragét amlwg arall. Addysgwyd hi yn Ysgol Uwchradd Notting Hill, Ysgol St. Leonards, St. Andrews a Choleg Somerville, Rhydychen.Y Bywgraffiadur THOMAS, MARGARET HAIG, IS-IARLLES RHONDDA ( 1883 - 1958 )  adalwyd 2 Ebrill 2016

Priodas ac ysgariad

Ym 1908 priododd Margaret Syr Humphrey Mackworth, 7fed barwnig y Gnoll, Castell-nedd; roedd ei rhieni yn credu ei fod yn uniad delfrydol er gwaetha'r ffaith nad oedd gan y ddau ddim yn gyffredin a bod Syr Humphrey yn bychanu addysg a gweithgareddau deallusol ei wraig ac yn gwrthwynebu ei ffeministiaeth a'i hymrwymiad i'r swffragetiaid. Yn gynnar yn eu priodas gwrthododd ganiatáu i Sybil Pankhurst ymweld â'u cartref i annerch cyfarfod swffragét.

Ni fu plant o'r briodas a daeth i ben trwy ysgariad ym 1923Portsmouth Evening News 02 Gorffennaf 1923 Tud 9 Lady Rhondda's Decree. Lai na 3 mis ar ôl yr ysgariad priododd Syr Humphrey â Dorothy Llywellin, o Gaerllion, merch 20in mlynedd yn iau na fo Sir Humphrey MacKworth. Daily Mail (London, England) 17 Sept. 1923: 9. Daily Mail Historical Archive, 1896-2004.  adalwyd 2 Ebrill 1916.

Lesbiaeth
Mae'r mwyafrif o gofiannau cyfoes o'r Arglwyddes Rhondda yn gytyn ei bod hi'n lesbiad, gan fyddai dynes o'i dosbarth yn cydnabod hynny'n gyhoeddus yn ei chyfnod yn sgandal aruthrol does dim modd bod yn 100% sicr Angela V. John, Turning the Tide: The Life of Lady Rhondda Parthian Books, 2014, ond mae sicrwydd ei bod wedi cydfyw gyda merched eraill wedi ei hysgariad hyd ei marwolaeth, ac mae gohebiaeth rhyngddi hi a'i chydbreswylwyr yn awgrymu perthnasau dwys Lillian Faderman, Surpassing the Love of Men: Romantic Friendship and Love Between Women from the Renaissance to the Present (New York: Morrow, 1981).

Rhwng 1922 a 1931 bu'r Arglwyddes yn rhannu tŷ gyda Helen Archdale, golygydd y papur ffeministaidd Time and Tide; bu wedyn mewn perthynas gyda'r awdures ifanc, Winifred Holtby, (bu hi farw ym 1935); yna bu mewn perthynas gydag awdures arall, Theodora Bosanquet, perthynas a barhaodd hyd farwolaeth yr Arglwyddes ym 1958Out History Christianne Anastasia Gadd: Margaret Haig Thomas, Lusitania’s Queer Cargo adalwyd 2 Ebrill 2016.

Gweithgarwch gwleidyddol

Ym 1908 cafodd cyfnither i Mrs Sybil Thomas, Florence Haig, ei charcharu am ei rhan yn yr ymgyrch i ennill y bleidlais i fenywod, fel arwydd o gefnogaeth i'w châr ymunodd Sybil a Margaret a chwiorydd Sybil / modrybedd Margaret, Janetta a Lotty,Deirdre Beddoe, ‘Thomas, Sybil Margaret, Viscountess Rhondda (1857–1941)’, Oxford Dictionary of National Biography, Oxford University Press, 2004 adalwyd 2 Ebrill 2016 ag Undeb Cymdeithasol a Gwleidyddol y Merched (WSPU) gan ddod yn ymgyrchwyr brwd dros yr achos.

Sefydlodd y fam a'r ferch gangen o'r WSPU yng Nghasnewydd a buont yn efengylu i sefydlu canghennau eraill trwy ddeheubarth Cymru. Yng nghwmni Annie Kenney, un o sêr y WSPU, bu Mackworth yn annerch y Clwb Rhyddfrydol ym Merthyr Tudful, etholaeth ei thad, lle taflwyd penwaig a thomatos atynt. Yn ystod etholiad cyffredinol 1910, yn dilyn y polisi milwriaethus o aflonyddu ar weinidogion y cabinet, torrodd trwy gordyn yr heddlu a neidio ar fwrdd rhedeg car y Prif Weinidog H H Asquith gan weiddi Votes for Women. Ym 1913 gosododd bom cemegol mewn blwch post ar Ffordd Rhisga, Casnewydd, cafodd ei harestio ei dyfarnu'n euog a'i dirwyo; wedi gwrthod talu'r ddirwy danfonwyd hi i'r carchar ym Mrynbuga‘Deirdre Beddoe, ‘Thomas, Margaret Haig, suo jure Viscountess Rhondda (1883–1958)’, Oxford Dictionary of National Biography, Oxford University Press, 2004; online edn, Mai 2015 adalwyd 2 Ebrill 2016. Wedi ei charcharu aeth Mrs Mackworth ar streic newyn. Gan fod y llywodraeth wedi ei beirniadu'n hallt am geisio gorfodi bwyd lawr llwnc swffragetiaid ar streic newyn pasiwyd The Prisoners (Temporary Discharge for Ill-Health) Act 1913 neu Ddeddf y Gath a'r Llygoden, lle rhyddhawyd carcharorion gwael eu hiechyd (megis trwy newyn) o'r carchar a'u danfon yn ôl i'r carchar wedi iddynt adfer eu hiechydParliament UK The Cat and Mouse Act 1913  adalwyd 2 Ebrill 2016. Wedi wythnos o streic newyn rhyddhawyd Mackworth o'r carchar ac, yn erbyn ei hewyllys, talodd ei gŵr ei dirwy, gan hynny ni fu'n rhaid iddi ddychwelyd i'r carchar.

Pan dorrodd y Rhyfel Byd Cyntaf derbyniodd Margaret benderfyniad arweinyddiaeth y WSPU i roi'r gorau i'w hymgyrch milwriaethus ar gyfer y bleidlais ag i gyfeirio eu hymdrechion tuag at ennill y Rhyfel.

Dynes busnes
Erbyn 1908 roedd D A Thomas yn teimlo bod angen arno raglaw y gallai ymddiried ynddo'n llwyr i gynorthwyo gyda rhedeg ei ymerodraeth gyfalafol, awgrymodd Mrs Thomas y byddai Margaret yn ddelfrydol ar gyfer y fath rôl gan fod D A wedi hen arfer trafod ei fusnesau efo hi, ei bod hi'n hen gyfarwydd â strwythur y busnes a'i bod wedi derbyn ei chyngor, er budd, ar sawl achlysur. Derbyniodd D A gyngor ei wraig a phenodwyd Margaret ar gyflog o £1,000 y flwyddyn. Swm anferth yn gyflog ddyn yn y cyfnod (tua £350,000 yn ôl gwerth llafur 2014Measuring Worth  adalwyd 5 Ebrill 2016) ac yn gwbl chwyldroadol fel cyflog i ferch, yn arbennig o anhygoel pan oedd disgwyl i fenywod parchus y cyfnod, megis athrawon a nyrsiaid, ymddiswyddo wrth briodi.

Erbyn canol 1914 roedd D A wedi rhoi'r cyfrifoldeb llwyr o redeg ei fuddiannau papur newydd i Margaret. Wrth i'r Rhyfel Byd Cyntaf fynd rhagddi a phwysau gwleidyddol yn effeithio ar y busnesau aeth cyfrifoldebau Margaret yn y busnes yn fwy, erbyn diwedd y rhyfel roedd yn gyfarwyddwr ar fwy nag ugain o gwmnïau.

Rhestr cwmnïau
Pan fu farw D.A. Thomas ym 1918 etifeddodd Margaret reolaeth o'i holl gwmnïau. Gan gynnwys y cwmnïau roedd hi wedi eu sefydlu, bu'n berchennog neu'n rheolwr ar:
Anglo-Spanish Coaling Co. Ltd.
Britannic Merthyr Coal Co. Ltd
 British Fire Assurance Co. Ltd.
Cambrian Collieries Ltd
"Cambrian News" (Aberystwyth) Ltd 
Celtic Collieries Ltd
Consolidated Cambrian Ltd;
Compania General de Carbones Barcelona, S.A.
 Cynon Colliery Co. Ltd
D. Davis & Sons Ltd; Genatosan Ltd.
Glamorgan Coal Co. Ltd
 Graigola Merthyr Co. Ltd
Gwaun-cae-Gurwen Colliery Co. Ltd.
Globe Shipping Co. Ltd
 Imperial Navigation Coal Co. Ltd 
International Coal Co. Ltd; Lysberg Ltd.
John Lysaght Ltd
North's Navigation Collieries (1889) Ltd
Naval Colliery Co. (1897) Ltd;
Plisson & Lysberg (Insurance) Ltd
Pure Coal Briquettes Ltd
Rhondda Engineering and Mining Company, Ltd
South Wales Printing and Publishing Co. Ltd
South Wales Journal of Commerce Ltd.
Sheppard & Sons Ltd
Salutaris Water Co, Ltd 
Societe Maritime et Commerciale Franco-Anglaise
Thomas & Davey Ltd., Cardiff
Time and Tide Publishing Co. Ltd
Welsh Navigation Steam Coal Co. Ltd
Western Mail Ltd.Cynon Culture Vicountess Rhondda  adalwyd  4 Ebrill 2015

Suddo'r Lisutania

Achos y Pendefig

Marwolaeth ac etifeddiaeth 
Bu farw Arglwyddes Rhondda cyn newid y gyfraith. Bydd cerflun o Arglwyddes Rhondda, gan Jane Robbins, yng Nghasnewydd. Bydd yn cael ei ddadorchuddio yn 2024.

Cyfeiriadau

Categori:Cyn-fyfyrwyr Coleg Somerville, Rhydychen
Categori:Ffeministiaid o Gymru
Categori:Genedigaethau 1883
Categori:Marwolaethau 1958
Categori:Merched y 19eg ganrif o Gymru
Categori:Merched yr 20fed ganrif o Gymru
Categori:Gwleidyddion yr 20fed ganrif o Gymru
Categori:Rhyddfrydiaeth
Categori:Pobl fusnes o Gymru
Categori:Ieirll ym Mhendefigaeth Prydain Fawr
Categori:Iarllesau
Categori:Swffragetiaid